## Uredba o izmjenama i dopunama Uredbe o unutarnjem ustrojstvu Ministarstva financija

### NN 14/2008 (4.2.2008.), Uredba o izmjenama i dopunama Uredbe o unutarnjem ustrojstvu Ministarstva financija

# VLADA REPUBLIKE HRVATSKE

**423**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 48/99, 15/2000, 127/2000, 59/2001, 199/2003 i 79/2007),
Vlada Republike Hrvatske je na sjednici održanoj 31. siječnja 2008. godine
donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA FINANCIJA

Članak 1.

U Uredbi o unutarnjem ustrojstvu Ministarstva financija (»Narodne novine«, br.
43/2005, 114/2005, 14/2006, 138/2006 i 127/2007),u članku 2. riječi: »sljedeće
upravne organizacije i druge unutarnje ustrojstvene jedinice« i točka 11. brišu
se.
Dosadašnje točke 12., 13., 14., 15. i 16. postaju točke 11., 12., 13., 14. i 15.

Članak 2.

Članak 12. mijenja se i glasi:
»U Državnoj riznici obavljaju se poslovi koji se odnose na pripremu i
konsolidaciju proračuna, izvršavanje državnog proračuna, državno računovodstvo i
upravljanje javnim dugom, te poslovi financijskog upravljanja sredstvima pomoći
Europske unije putem Nacionalnog fonda.«.

Članak 3.

Članak 13. mijenja se i glasi:
»U Državnoj riznici ustrojavaju se:
A) Uprava za pripremu proračuna i financiranje jedinica lokalne i područne
(regionalne) samouprave
1. Sektor za pripremu i izradu proračuna države i pripremu financijskih planova
izvanproračunskih korisnika
1.1. Odjel za pripremu i izradu državnog proračuna
1.2. Odjel za pripremu financijskih planova izvanproračunskih korisnika i
konsolidaciju proračuna
1.3. Odjel za proračunske analize i ocjenu kapitalnih projekata
1.3.1. Odsjek za procjenu fiskalnog učinka i proračunske analize
1.3.2. Odsjek za ocjenu kapitalnih projekata
2. Sektor za financiranje jedinica lokalne i područne (regionalne) samouprave
2.1. Odjel za sustav evidencija i fiskalno izravnanje
2.2. Odjel za analize fiskalnog kapaciteta jedinica lokalne i područne
(regionalne) samouprave
B) Uprava za izvršavanje državnog proračuna
1. Sektor za upravljanje financijskim tijekovima, platni promet i financijske
analize izvršenja proračuna
1.1. Odjel za upravljanje financijskim tijekovima
1.1.1. Odsjek za planiranje likvidnosti državnog proračuna
1.1.2. Odsjek za upravljanje likvidnošću državnog proračuna
1.2. Odjel za kunski platni promet i financijske analize izvršavanja državnog
proračuna
1.2.1. Odsjek za kunski platni promet
1.2.2. Odsjek za financijske analize izvršavanja državnog proračuna
1.3. Odjel za devizni platni promet
2. Sektor za državno računovodstvo i financijsko izvještavanje
2.1. Odjel za uređenje računovodstvenog sustava
2.2. Odjel za knjigovodstvo
2.3. Odjel za analizu financijskih izvještaja
3. Sektor za proračunski nadzor
3.1. Odjel za proračunski nadzor središnjih tijela državne uprave
3.2. Odjel za proračunski nadzor izvanproračunskih korisnika, jedinica lokalne i
područne (regionalne) samouprave i primatelja sredstava iz državnog proračuna
3.2.1. Odsjek za proračunski nadzor izvanproračunskih korisnika i primatelja
sredstava iz državnog proračuna
3.2.2. Odsjek za proračunski nadzor jedinica lokalne i područne (regionalne)
samouprave
3.3. Odjel za suzbijanje nepravilnosti i prijevara (AFCOS)
C) Uprava za upravljanje javnim dugom
1. Sektor za upravljanje javnim dugom
1.1. Odjel za zaduživanja
1.2. Odjel za upravljanje javnim dugom i rizicima
1.3. Odjel za evidenciju javnog duga
1.3.1. Odsjek za računovodstveno praćenje financijskih obveza
1.3.2. Odsjek za evidenciju i izvještavanje o stanju javnog duga
2. Sektor za državna jamstva
2.1. Odjel za izdavanje i evidenciju državnih jamstava
2.2. Odjel za naplatu državnih jamstava
D) Sektor za razvoj i podršku sustavu Državne riznice
1. Odjel za razvoj i implementaciju projekata sustava Državne riznice
2. Odjel za informatičku i operativnu podršku sustavu Državne riznice
2.1. Odsjek za edukaciju i pomoć korisnicima sustava Državne riznice
2.2. Odsjek za produkciju i upravljanje sustavom ovlaštenja
E) Sektor za poslove Nacionalnog fonda
1. Odjel za financijsko upravljanje
2. Odjel za financijske kontrole
3. Odjel za računovodstvene poslove
F) Sektor za normativno-pravne poslove Državne riznice
1. Odjel za normativne poslove
2. Odjel za pravne poslove.

**A) Uprava za pripremu proračuna i financiranje jedinica lokalne i područne
(regionalne) samouprave**

Uprava za pripremu proračuna i financiranje jedinica lokalne i područne
(regionalne) samouprave obavlja poslove vezane za planiranje, izradu i donošenje
proračuna države i konsolidiranog proračuna države te jedinica lokalne i
područne (regionalne) samouprave; radi na unaprjeđenju sustava upravljanja
javnim financijama; prati i analizira prihode i primitke te rashode i izdatke po
područjima javne potrošnje koja se financira iz državnog proračuna; obavlja
poslove pripreme, izrade i praćenja proračuna po programima i sudjeluje u izradi
prijedloga zakonskih i podzakonskih propisa kojima se propisuju prava i utvrđuju
obveze za državni proračun; obavlja i druge poslove koje odredi ministar i
glavni državni rizničar.

1. SEKTOR ZA PRIPREMU I IZRADU PRORAČUNA DRŽAVE I PRIPREMU FINANCIJSKIH PLANOVA
IZVANPRORAČUNSKIH KORISNIKA

Sektor za pripremu i izradu proračuna države i pripremu financijskih planova
izvanproračunskih korisnika obavlja poslove koji se odnose na izradu državnog
proračuna za tekuću fiskalnu godinu i dvogodišnje razdoblje, izradu izmjena i
dopuna državnog proračuna tijekom godine i izradu konsolidiranog plana prihoda i
rashoda te primitaka i izdataka proračuna države, koji uključuje konsolidirani
državni proračun i financijske planove izvanproračunskih korisnika; predlaže
opću politiku rashoda i izdataka po prioritetima; daje upute i surađuje s
proračunskim korisnicima na poboljšanju postupka pripreme, planiranja i izrade
državnog proračuna po programima; izrađuje i daje potrebne upute glede
planiranja prihoda i primitaka te rashoda i izdataka izvanproračunskih
korisnika; prati izvršenje njihovih financijskih planova te sudjeluje u pripremi
i izradi nacrta prijedloga zakona koji uređuje sustav javne potrošnje.

*1.1.Odjel za pripremu i izradu državnog proračuna*

Odjel za pripremu i izradu državnog proračuna izrađuje upute za izradu državnog
proračuna u skladu sa smjernicama ekonomske i fiskalne politike za trogodišnje
razdoblje; surađuje sa Zavodom za makroekonomske analize i planiranje te s
drugim upravnim organizacijama i ustrojstvenim jedinicama Ministarstva na
pripremi podataka za ukupne prihode i rashode za trogodišnje razdoblje; predlaže
opću politiku rashoda i izdataka po prioritetima; daje savjete i preporuke Vladi
Republike Hrvatske o mogućim prioritetima u utvrđivanju programa, mogućim
uštedama i novim prijedlozima politika; organizira i koordinira aktivnosti
korisnika i nositelja proračunskih sredstava u svezi s izradom državnog
proračuna u definiranju rashoda i izdataka; obrađuje zahtjeve proračunskih
korisnika i utvrđuje matične podatke potrebne za izradu njihovih financijskih
planova; daje upute i surađuje s proračunskim korisnicima na poboljšanju
postupka pripreme, planiranja i izrade državnog proračuna po programima;
izrađuje nacrt prijedloga državnog proračuna za tekuću fiskalnu godinu i
dvogodišnje razdoblje; izrađuje izmjene i dopune državnog proračuna tijekom
godine; daje upute za planiranje financijskih planova proračunskih korisnika po
mjesecima; daje suglas­nosti glede namjenskog trošenja odnosno preraspodjele
sredstava planiranih u državnom proračunu; izrađuje zakonom propisane pravilnike
i naputke; sudjeluje u izradi nacrta prijedloga zakona o izvršavanju državnog
proračuna koji se odnosi na planiranje sredstava u državnom proračunu; sudjeluje
u radu radnih skupina, sastavljenih od stručnjaka Ministarstva i međunarodnih
institucija, s ciljem unaprjeđenja sustava upravljanja javnim financijama;
dnevno surađuje s Sektorom za razvoj i podršku sustavu Državne riznice na
razvoju novih rješenja za učinkovitiji i transparentniji proces (obrasci,
metodologije) pripreme i izrade državnog proračuna, njegovih izmjena i dopuna te
preraspodjela; surađuje s tijelima državne uprave te upravnim organizacijama i
ustrojstvenim jedinicama Ministarstva u svezi s pripremom i izradom proračuna
države.

*1.2. Odjel za pripremu financijskih planova izvanproračunskih korisnika i
konsolidaciju proračuna*

Odjel za pripremu financijskih planova izvanproračunskih korisnika i
konsolidaciju proračuna izrađuje i daje potrebne upute glede planiranja rashoda
i izdataka izvanproračunskih korisnika; u suradnji s odgovornim osobama kod
izvanproračunskih korisnika priprema, prati i procjenjuje elemente za izradu
njihovih financijskih planova; obavlja usklađenja s dopuštenom razinom javne
potrošnje; izrađuje konsolidirani plan prihoda i rashoda te primitaka i izdataka
proračuna države, koji uključuje konsolidirani državni proračun i financijske
planove izvanproračunskih korisnika; daje mišljenja na nacrte prijedloga zakona
i podzakonskih propisa koji uređuju sustav financiranja izvanproračunskih
korisnika iz područja mirovinskog i zdravstvenog osiguranja, zapošljavanja,
sustava vodoprivrede, cestogradnje; prati izvršenje financijskih planova
izvanproračunskih korisnika; izrađuje izmjene i dopune financijskih planova
izvanproračunskih korisnika tijekom godine; sudjeluje u pripremi i izradi nacrta
prijedloga zakona koji uređuje sustav javne potrošnje; surađuje s tijelima
državne uprave te s upravnim organizacijama i ustrojstvenim jedinicama
Ministarstva u svezi s pripremom i izradom proračuna države.

*1.3. Odjel za proračunske analize i ocjenu kapitalnih projekata*

Odjel za proračunske analize i ocjenu kapitalnih projekata prati i analizira
prihode i primitke te rashode i izdatke proračunskih korisnika (državnih tijela)
po područjima javne potrošnje koji se financiraju iz državnog proračuna:
školstvo, kultura, znanost, mirovinsko i zdravstveno osiguranje, socijalna skrb
i zapošljavanje, pravosuđe i uprava, obrana i javna sigurnost, gospodarstvo,
zaštita okoliša, graditeljstvo, obnova i razvitak i druga područja; prati i
analizira provedbu programa po područjima javne potrošnje; u suradnji s Odjelom
za pripremu i izradu državnog proračuna izrađuje okvirni prijedlog opsega
financijskog plana po proračunskim korisnicima za tekuću proračunsku godinu,
sljedeću proračunsku godinu i za sljedeće dvije godine; daje ocjenu programa
koristeći indikatore uspješnosti i procjenjuje posljedice provođenja programa u
odnosu na utvrđenu vladinu politiku i prioritete; izrađuje analize novih
programa; daje stručna mišljenja na zakonske i podzakonske propise te na
međunarodne ugovore i sporazume u dijelu procjene fiskalnog učinka istih na
proračune; surađuje s proračunskim koris­nicima u utvrđivanju njihovih
programskih prioriteta te zakonskih i drugih propisa kojima se propisuju prava i
utvrđuju obveze koje se financiraju iz državnog proračuna; obavlja poslove koji
se odnose na postupak pripreme i registriranja kapitalnih projekata po nadležnim
ministarstvima i njihovo objedinjavanje na razini Ministarstva; analizira i
ocjenjuje troškove predloženih kapitalnih projekata, kao i buduće koristi
nastale provedbom projekata; vodi registar planiranih i odobrenih investicija te
prati njihovo izvršenje; sudjeluje u izradi uputa za izradu državnog proračuna i
daje preporuke vezane za kapitalni dio proračuna države; daje stručna mišljenja
na zakonske i podzakonske propise te na međunarodne ugovore i sporazume koji u
svojoj provedbi pretpostavljaju kapitalne projekte; sudjeluje na unapređenju
postojećih aplikativnih rješenja i njihovoj integraciji u sustav Državne
riznice; sudjeluje u izradi publikacija Ministarstva.

1.3.1. Odsjek za procjenu fiskalnog učinka i proračunske analize

Odsjek za procjenu fiskalnog učinka i proračunske analize radi na razvoju
instrumenata anticipiranja i kontrole buduće javne potrošnje te unapređenja
procesa pripreme proračuna; prati i analizira poslovanje proračunskih korisnika
(državnih tijela) koristeći financijske izvještaje, polugodišnje izvještaje o
izvršenju državnog proračuna, godišnje obračune proračuna, interne izvještaje i
ostale raspoložive izvore, daje stručna mišljenja na zakonske i podzakonske
propise te na međunarodne ugovore i sporazume u dijelu procjene fiskalnog učinka
istih na proračune; prati i analizira provedbu programa, daje ocjenu programa
koristeći indikatore uspješnosti i procjenjuje posljedice provođenja programa u
odnosu na utvrđenu vladinu politiku i prioritete; izrađuje analize novih
programa; surađuje s proračunskim korisnicima u utvrđivanju njihovih programskih
prioriteta te zakonskih i drugih propisa kojima se propisuju prava i utvrđuju
obveze koje se financiraju iz državnog proračuna; u suradnji sa Odjelom za
pripremu i izradu državnog proračuna i Odsjekom za ocjenu kapitalnih projekata
izrađuje okvirni prijedlog opsega financijskog plana po proračunskim korisnicima
za prethodnu proračunsku godinu, tekuću proračunsku godinu, sljedeću proračunsku
godinu i za sljedeće dvije godine; sudjeluje u izradi uputa za izradu državnog
proračuna; sudjeluje u izradi publikacija Ministarstva.

1.3.2. Odsjek za ocjenu kapitalnih projekata

Odsjek za ocjenu kapitalnih projekata obavlja poslove koji se odnose na postupak
pripreme i registriranja kapitalnih projekata po nadležnim ministarstvima i
njihovo objedinjavanje na razini Ministarstva; analizira i ocjenjuje troškove
predloženih kapitalnih projekata, kao i buduće koristi nastale provedbom
projekata; vodi registar planiranih i odobrenih investicija i prati njihovo
izvršenje; sudjeluje u izradi uputa za izradu državnog proračuna i daje
preporuke vezane za kapitalni dio proračuna države; daje stručna mišljenja na
zakonske i podzakonske propise te na međunarodne ugovore i sporazume koji u
svojoj provedbi pretpostavljaju kapitalne projekte; sudjeluje u izradi okvirnog
prijedloga opsega financijskog plana po proračunskim korisnicima za srednjoročno
razdoblje; sudjeluje u izradi uputa za izradu državnog proračuna; sudjeluje na
unapređenju postojećih aplikativnih rješenja i njihovoj integraciji u sustav
Državne riznice; sudjeluje u izradi publikacija Ministarstva.

**2. Sektor za financiranje jedinica lokalne i područne (regionalne) samouprave**

Sektor za financiranje jedinica lokalne i područne (regionalne) samouprave
ustrojava i vodi registre jedinica lokalne i područne (regionalne) samouprave;
obrađuje zahtjeve te izrađuje prijedlog mišljenja i odluke za davanje
suglasnosti Vlade Republike Hrvatske za zaduženje; izrađuje kriterije, mjerila i
pokazatelje za fiskalno izravnanje proračuna i decentralizirane funkcije;
izrađuje smjernice, propise i metodologiju za pripremu proračuna jedinica
lokalne i područne (regionalne) samouprave; izrađuje propise koji uređuju sustav
financiranja decentraliziranih funkcija i sustav fiskalnog izravnanja; surađuje
s nadležnim tijelima u svrhu unapređenja sustava decentralizacije i upravljanja
javnim financijama.

*2.1. Odjel za sustav evidencija i fiskalno izravnanje*

Odjel za sustav evidencija i fiskalno izravnanje ustrojava i vodi registre
jedinica lokalne i područne (regionalne) samouprave: proračuna, izdanih
suglasnosti za zaduženje i jamstava te druge registre u skladu sa zakonom i
podzakonskim propisima; obrađuje zahtjeve jedinica lokalne i područne
(regionalne) samouprave za davanje suglasnosti za zaduženje te izrađuje
prijedlog mišljenja i odluke za davanje suglasnosti Vlade Republike Hrvatske za
zaduženje; izrađuje kriterije, mjerila i pokazatelje za fiskalno izravnanje
(horizontalno i vertikalno) proračuna jedinica lokalne i područne (regionalne)
samouprave kroz pomoći iz državnog proračuna; analizira i obračunava visinu
tekuće pomoći proračunima iz državnog proračuna (fiskalno izravnanje) prema
propisanim kriterijima; analizira proračune po vrstama prihoda i rashoda te po
proračunskim klasifikacijama; analizira planove proračuna po dijelovima javne
potrošnje koja se financiraju iz proračuna jedinica kao izravne funkcije i
decentralizirane funkcije; surađuje s odgovornim osobama u državnim tijelima i
tijelima jedinica lokalne i područne (regionalne) samouprave, upravnim
organizacijama i ustrojstvenim jedinicama Ministarstva u svezi s pripremom i
izradom proračuna.

*2.2. Odjel za analize fiskalnog kapaciteta jedinica lokalne i područne
(regionalne) samouprave*

Odjel za analize fiskalnog kapaciteta jedinica lokalne i područ­ne (regionalne)
samouprave sudjeluje u izradi smjernica, naputaka i podzakonskih propisa za
pripremu proračuna jedinica lokalne i područne (regionalne) samouprave u skladu
sa zakonom i projekcijom fiskalne politike; sudjeluje u izradi pravnih akata
koji uređuju sustav financiranja decentraliziranih funkcija i sustav fiskalnog
izravnanja za realizaciju minimalnih standarda; izrađuje kriterije i pravne akte
za usklađivanje akata lokalne i područne (regionalne) samouprave iz područja
planiranja proračuna financija; analizira zakonske i podzakonske propise i
odluke jedinica lokalne i područne (regionalne) samouprave te međunarodne
standarde o financiranju proračuna u dijelu koji se odnosi na plan proračuna;
surađuje s tijelima jedinica lokalne i područne (regionalne) samouprave radi
unaprjeđenja postupka i metodologije planiranja i upravljanja javnim
financijama; surađuje s državnim tijelima i tijelima jedinica lokalne i područne
(regionalne) samouprave, upravnim organizacijama i ustrojstvenim jedinicama
Ministarstva u pripremi i izradi proračuna te izradi prijedloga propisa kojima
se uređuju prava i utvrđuju obveze koje se financiraju iz njihova proračuna;
daje stručna mišljenja na zakonske i podzakonske propise kojima se uređuju prava
i utvrđuju obveze za proračune jedinica lokalne i područne (regionalne)
samouprave; sudjeluje u izradi propisa i podzakonskih akata u dijelu
financiranja jedinica lokalne i područne (regionalne) samouprave; daje potrebna
objašnjenja propisa koji uređuju sustav planiranja decentraliziranih funkcija;
sudjeluje u radu radnih skupina, sastavljenih od stručnjaka Ministarstva i
međunarodnih institucija, u svrhu unaprjeđenja sustava upravljanja javnim
financijama; surađuje s međunarodnim i domaćim institucijama, organizacijama i
državnim tijelima te tijelima jedinica lokalne i područne (regionalne)
samouprave na raz­nim programima u svrhu unaprjeđenja sustava decentralizacije i
upravljanja javnim financijama u dijelu koji se odnosi na njihove proračune.

**B) Uprava za izvršavanje državnog proračuna**

Uprava za izvršavanje državnog proračuna obavlja plaćanja u domaćoj i inozemnoj
valuti na temelju zahtjeva za plaćanje proračunskih korisnika, a u skladu s
državnim proračunom; izrađuje projekciju veličine i dinamike novčanih tijekova
na računu državnog proračuna kao i svih računa korisnika državnog proračuna, te
utvrđuje iznos mjesečno raspoloživih sredstava za svakoga proračunskog korisnika
državnog proračuna; izrađuje upute iz djelokruga Uprave unutar Središnje državne
riznice i upute za rad područnim riznicama; sudjeluje u izradi nacrta prijedloga
zakona o izvršavanju državnog proračuna i drugih zakona te u izradi prijedloga
podzakonskih propisa u skladu sa Zakonom o proračunu; daje mišljenja i
prijedloge vezano za avansna plaćanja; obavlja poslove normativnog uređenja i
razvoja računovodstva; razvija i prati knjigovodstvene i pomoćne evidencije
Glavne knjige Državne riznice; konsolidira i analizira financijske izvještaje;
priprema izvještaje za interne i eksterne korisnike, izrađuje plan i izvještaje
o radu iz djelokruga Uprave; obavlja proračunski nadzor središnjih tijela
državne uprave, izvanproračunskih korisnika, jedinica lokalne i područne
(regionalne) samouprave i primatelja sredstava iz državnog proračuna te poduzima
mjere radi otklanjanja nepravilnosti i nezakonitosti i nalaže mjere za
poboljšanje stanja; obavlja aktivnosti s ciljem zaštite financijskih interesa
Europske unije; obavlja i druge poslove koje odredi ministar i glavni državni
rizničar.

1. SEKTOR ZA UPRAVLJANJE FINANCIJSKIM TIJEKOVIMA, PLATNI PROMET I FINANCIJSKE
ANALIZE IZVRŠENJA PRORAČUNA

Sektor za upravljanje financijskim tijekovima, platni promet i financijske
analize izvršenja proračuna izrađuje projekciju veličine i dinamike novčanih
tijekova na računu državnog proračuna kao i svih računa korisnika državnog
proračuna, te utvrđuje iznos mjesečno raspoloživih sredstava za svakoga
proračunskog korisnika državnog proračuna; obavlja plaćanja u domaćoj i
inozemnoj valuti na temelju zahtjeva za plaćanje proračunskih korisnika, a u
skladu s državnim proračunom; obavlja poslove deviznog platnog prometa; izrađuje
upute iz djelokruga Sektora unutar Središnje državne riznice i upute za rad
područnim riznicama; sudjeluje u izradi nacrta prijedloga zakona o izvršavanju
državnog proračuna i drugih zakona te u izradi prijedloga podzakonskih propisa u
skladu sa Zakonom o proračunu; daje mišljenja i prijedloge vezano za avansna
plaćanja; konsolidira i analizira financijske izvještaje; priprema izvještaje za
interne i eksterne korisnike, izrađuje plan i izvještaje o radu iz djelokruga
Sektora.

*1.1. Odjel za upravljanje financijskim tijekovima*

Odjel za upravljanje financijskim tijekovima izrađuje projekciju veličine i
dinamike novčanih tijekova državnog proračuna; izrađuje projekcije dnevno
raspoloživih novčanih sredstava na računu držav­nog proračuna; prati kretanje
novčanih sredstava na računima i podračunima proračunskih korisnika; izrađuje
projekcije proračunskih prihoda i primitaka u suradnji sa Zavodom za
makroekonomske analize i planiranje i Upravom za upravljanje javnim dugom, te
proračunskih odljeva, tj. rashoda i izdataka državnog proračuna na dnevnoj,
tjednoj, mjesečnoj, kvartalnoj i godišnjoj razini; utvrđuje struk­turu, veličinu
i dinamiku proračunskih rashoda i izdataka putem analize planiranih stavki,
aktivnosti, programa i korisnika državnog proračuna; prati saldo na računima
proračuna i na računima proračunskih korisnika; na temelju utvrđene mjesečne
dodjele sredstava i revidiranih mjesečnih planova obavlja poslove otpuštanja
sredstava korisnicima državnog proračuna; obavlja analizu planiranih veličina
(salda, priljeva i odljeva) državnog proračuna s ostvarenim veličinama te
utvrđuje odstupanja; poduzima sve aktivnosti potrebne za minimiziranje troška
zaduživanja i maksimiziranje povrata na državne depozite i ostala ulaganja uz
osiguravanje pravovremenog i nesmetanog izvršavanja proračuna; surađuje s
ostalim ustrojstvenim jedinicama Ministarstva; izrađuje upute iz djelokruga rada
Odjela unutar Središnje državne riznice i upute za rad područnim riznicama,
definira poslovne procese i procedure, kolanje dokumentacije, nadležnost,
ovlasti i odgovornost službenika.

1.1.1. Odsjek za planiranje likvidnosti državnog proračuna

Odsjek za planiranje likvidnosti državnog proračuna obavlja poslove izrade
projekcije veličine i dinamike novčanih prihoda i primitaka državnog proračuna,
te proračunskih odljeva (rashoda i izdataka) na dnevnoj, tjednoj, mjesečnoj,
kvartalnoj i godišnjoj razini; utvrđuje strukturu, veličinu i dinamiku
proračunskih rashoda i izdataka putem analize planiranih stavki, aktivnosti,
programa i korisnika državnog proračuna; prati saldo na računima proračuna i na
računima proračunskih korisnika; izračunava veličinu i dinamiku pozitivnih
novčanih tokova (suficit) i negativnih novčanih tokova (deficit) državnog
proračuna; vrši analizu planiranih s ostvarenim veličinama (salda, priljeva i
odljeva) te utvrđuje odstupanja; na temelju utvrđene mjesečne dodjele sredstava
i revidiranih mjesečnih planova obavlja poslove otpuštanja sredstava korisnicima
državnog proračuna; surađuje s Odsjekom za financijske analize izvršavanja
državnog proračuna; u suradnji sa Sektorom za državno računovodstvo i
financijsko izvještavanje prati kretanja obveza proračunskih korisnika; izrađuje
upute iz djelokruga rada Odjela i upute za rad područnim riznicama, definira
poslovne procese i procedure, kolanje dokumentacije, nadležnost, ovlasti i
odgovornost službenika.

1.1.2. Odsjek za upravljanje likvidnošću državnog proračuna

Odsjek za upravljanje likvidnošću državnog proračuna analizira planove
likvidnosti državnog proračuna te predlaže visinu, strukturu i dinamiku
financiranja deficita državnog proračuna odnosno visinu, strukturu i dinamiku
ulaganja; prati kretanja salda na računima države i održava ga na najnižoj
razini koja omogućava pravovremeno izvršavanje proračuna bez stvaranja dugova
proračunskih korisnika; poduzima sve aktivnosti potrebne za minimiziranje troška
zaduživanja i maksimiziranje povrata na državne depozite i ostala ulaganja uz
osiguravanje pravovremenog i nesmetanog izvršavanja proračuna; izrađuje upute iz
djelokruga rada Odjela i upute za rad područnim riznicama, definira poslovne
procese i procedure, kolanje dokumentacije, nadležnost, ovlasti i odgovornost
službenika.

*1.2. Odjel za kunski platni promet i financijske analize izvršavanja državnog
proračuna*

Odjel za kunski platni promet i financijske analize izvršavanja državnog
proračuna obavlja plaćanja u domaćoj valuti na temelju zahtjeva za plaćanje
proračunskih korisnika; kontrolira revidirane mjesečne planove i odobrava
zahtjeve za plaćanje; vodi dnevnu evidenciju o stanju sredstava na žiroračunu
državnog proračuna i ostale evidencije za potrebe rada Odjela; sudjeluje u
izradi nacrta prijedloga zakona o izvršavanju državnog proračuna i njegovih
izmjena i dopuna te u izradi drugih zakona i prijedloga podzakonskih propisa u
skladu sa Zakonom o proračunu; izrađuje upute iz djelokruga rada Odjela unutar
Središnje državne riznice i upute za rad područnim riznicama; analizira dinamiku
izvršenja rashoda državnog proračuna po korisnicima,
programima-aktivnostima/projektima i ekonomskim kategorijama rashoda; izrađuje
mjesečna izvješća o stanju izvršavanja državnog proračuna te u suradnji s
ostalim ustrojstvenim jedinicama Ministarstva izrađuje polugodišnja i godišnja
izvješća o izvršenju državnog proračuna; definira poslovne procese; izrađuje
rješenja o povratu pogrešno ili više uplaćenih prihoda u korist državnog
proračuna.

1.2.1. Odsjek za kunski platni promet

Odsjek za kunski platni promet obavlja plaćanja u domaćoj valuti na temelju
zahtjeva za plaćanje proračunskih korisnika, a u skladu s državnim proračunom;
izrađuje upute iz djelokruga rada Odsjeka unutar Središnje državne riznice i
upute za rad područnim riznicama; na temelju financijskih planova korisnika,
koje je odobrio Sektor za pripremu proračuna i financiranje jedinica lokalne i
područne (regionalne) samouprave, utvrđuje mjesečne dodjele sredstava
korisnicima državnog proračuna; kontrolira revidirane mjesečne planove i
odobrava zahtjeve za plaćanje; izrađuje zbrojne naloge za sva plaćanja na teret
računa državnog proračuna; vodi dnevnu evidenciju o stanju sredstava na
žiroračunu državnog proračuna te ostale evidencije za potrebe rada Odsjeka;
prati izvršavanje državnog proračuna; kontaktira i pruža stručnu pomoć
korisnicima državnog proračuna; obavlja poslove unosa planova, rezervacije
sredstava i zah­tjeva za plaćanje na određenim stavkama Ministarstva, te
izrađuje mjesečna, polugodišnja i godišnja izvješća o utrošku tih stavaka;
izrađuje rješenja o povratu pogrešno ili više uplaćenih prihoda u korist
državnog proračuna.

1.2.2. Odsjek za financijske analize izvršavanja državnog proračuna

Odsjek za financijske analize izvršavanja državnog proračuna analizira dinamiku
izvršenja rashoda državnog proračuna po korisnicima,
programima-aktivnostima/projektima i ekonomskim kategorijama rashoda; izrađuje
mjesečna izvješća o stanju izvršavanja državnog proračuna te u suradnji s
ostalim ustrojstvenim jedinicama Ministarstva izrađuje polugodišnja i godišnja
izvješća o izvršenju državnog proračuna; definira poslovne procese i procedure,
kolanje dokumentacije, nadležnosti, ovlasti i odgovornosti službenika; sudjeluje
na unapređenju aplikativnih rješenja i njihovoj integraciji u sustav Državne
riznice; sudjeluje u izradi nacrta prijedloga zakona o izvršavanju državnog
proračuna i njegovih izmjena i dopuna te u izradi drugih zakona i prijedloga
podzakonskih propisa u skladu sa Zakonom o proračunu; te daje mišljenja na
nacrte prijedloga zakona i prijedloge drugih propisa koji se odnose na
izvršavanje državnog proračuna.

*1.3. Odjel za devizni platni promet*

Odjel za devizni platni promet obavlja poslove deviznog plat­nog prometa i
izrađuje naloge za plaćanje u inozemstvo na temelju zahtjeva za plaćanje
korisnika državnog proračuna; obavlja poslove unosa planova, rezervacije
sredstava i zahtjeva za plaćanje na određenim stavkama Ministarstva, te izrađuje
mjesečna, polugodišnja i godišnja izvješća o utrošku tih stavaka; obavlja
raspored i otkup deviznih sredstava po naplatama iz inozemstva za korisnike
proračuna; priprema suglasnosti za dodjelu i korištenje deviznog podračuna;
raspoređuje novčane priljeve doznačene iz inozemstva na prijelazne račune kod
banaka; izvršava devizni povrat više plaćenog poreza inozemnim osobama; izrađuje
naloge o povratu pogrešno ili više uplaćenih prihoda i primitaka na temelju
sudskih rješenja u svezi s deponiranim deviznim sredstvima koja su fizičkim
osobama oduzeta zbog počinjenja kaznenog djela, privrednog prijestupa ili
prekršaja kao i deviznih sredstava uplaćenih na ime jamčevina, depozita od
strane pravosudnih tijela, Carinske uprave i drugih tijela državne uprave; pruža
stručnu pomoć korisnicima državnog proračuna u području deviznog poslovanja;
izrađuje upute iz djelokruga rada Odjela unutar Središnje državne riznice i
upute za rad područnim riznicama; definira poslovne procese i procedure, kolanje
dokumentacije, nadležnosti, ovlasti i odgovornosti službenika.

2. SEKTOR ZA DRŽAVNO RAČUNOVODSTVO I FINANCIJSKO IZVJEŠTAVANJE

Sektor za državno računovodstvo i financijsko izvještavanje obavlja poslove koji
se odnose na normativno uređenje računovodstva i usklađenje s međunarodnim
računovodstvenim standardima u javnom sektoru; utvrđuje politiku i
računovodstvenu metodologiju u sustavu neprofitnog računovodstva; koordinira
poslove izrade propisa i primjene računovodstvenih standarda u sustavu
poduzetničkog računovodstva; razvija sustav računskog plana za proračunsko
računovodstvo; daje prijedlog unaprjeđenja knjigovodstvenog sustava Glavne
knjige Državne riznice; usklađuje Glavnu knjigu s analitičkim evidencijama;
razvija analitički okvir financijskog izvještavanja; daje upute i mišljenja u
svezi sa sastavljanjem financijskih izvještaja korisnika proračuna; sastavlja
konsolidirane financijske izvještaje.

*2.1. Odjel za uređenje računovodstvenog sustava*

Odjel za uređenje računovodstvenog sustava izrađuje propise iz područja
proračunskog računovodstva i usklađuje ih s međunarod­nim standardima; utvrđuje
i razvija računovodstvenu metodologiju i politiku te provodi usklađenja s
međunarodnim računovodstvenim standardima u javnom sektoru; normativno uređuje i
opisuje procedure sustava izvještavanja; koordinira aktivnosti radi
ujednačavanja primjene proračunskog računovodstva; surađuje i pruža stručnu
pomoć proračunskim korisnicima te jedinicama lokalne i područne (regionalne)
samouprave; izrađuje upute i mišljenja o primjeni proračunskog računovodstva;
razvija međunarodnu surad­nju na području proračunskog računovodstva i daje
prijedloge za unaprjeđenje informatizacije pojedinih procesa u sustavu Državne
riznice. U sustavu neprofitnog računovodstva sudjeluje u izradi propisa;
utvrđuje politiku i računovodstvenu metodologiju; surađuje s neprofitnim
organizacijama, izrađuje upute i mišljenja o primjeni neprofitnog računovodstva
i sastavljanja financijskih izvještaja. U sustavu poduzetničkog računovodstva
koordinira poslove na izradi propisa i primjeni računovodstvenih standarda;
prati smjernice Europske unije i ostale zahtjeve na međunarodnoj razini o
pravnoj regulativi poduzetničkog računovodstva; usklađuje propise koji se odnose
na poduzetničko računovodstvo.

*2.2. Odjel za knjigovodstvo*

Odjel za knjigovodstvo razvija sustav računskog plana za proračunsko
računovodstvo; daje prijedlog unapređenja knjigovodstvenog sustava Glavne knjige
Državne riznice (sheme knjiženja, računovodstvene politike i dr.); koordinira
knjiženje i usklađenje između Glav­ne knjige i analitičkih evidencija; odobrava
neautomatska knjiženja u Glavnu knjigu Državne riznice; kontrolira Glavnu knjigu
Državne riznice i predlaže mjere uklanjanja nedostataka u Glavnoj knjizi; daje
upute za godišnji popis imovine i obveza Glavne knjige Državne riznice; surađuje
s drugim odjelima na uspostavljanju analitičkih evidencija i veza s Glavnom
knjigom Državne riznice; kontrolira i knjigovodstveno evidentira devizne izvode;
kontrolira i knjigovodstveno evidentira devizne naloge za uplatu i isplatu;
knjigovodstveno evidentira obračunske transakcije nastale zbog usklađenja ili
sličnih nedokumentiranih transakcija (tečajne razlike, otpisi i slično);
usklađuje kartice Glavne knjige s analitičkim evidencijama; kontrolira
evidencije koje se vode u Financijskoj agenciji; vodi i druge potrebne pomoćne
evidencije Glavne knjige Državne riznice.

*2.3. Odjel za analizu financijskih izvještaja*

Odjel za analizu financijskih izvještaja razvija analitički okvir financijskog
izvještavanja; daje upute i mišljenja u svezi sa sastavljanjem financijskih
izvještaja; prezentira financijske izvještaje u periodičnim publikacijama;
priprema financijske izvještaje nadležnim državnim tijelima; sastavlja interne
izvještaje za potrebe odlučivanja. U okviru konsolidacije financijskih
izvještaja Odjel rješava pitanje obuhvata proračuna Republike Hrvatske; vodi i
ažurira registar korisnika državnog proračuna i proračuna jedinica lokalne i
područne (regionalne) samouprave u suradnji s Državnim zavodom za statistiku,
Hrvatskom narodnom bankom i jedinicama lokalne i područne (regionalne)
samouprave; razvija postupke i metode konsolidacije te daje upute; u suradnji s
drugim ustrojstvenim jedinicama Ministarstva sastavlja konsolidirane financijske
izvještaje proračuna države i konsolidirane financijske izvještaje proračuna
Republike Hrvatske.

3. SEKTOR ZA PRORAČUNSKI NADZOR

Sektor za proračunski nadzor obavlja inspekcijski nadzor zakonitosti,
svrhovitosti i pravodobnosti korištenja proračunskih sredstava kod središnjih
tijela državne uprave, proračunskih fondova, ustanova i drugih korisnika
proračuna kojima se rashodi za zaposlene i/ili materijalni rashodi osiguravaju u
proračunu; obavlja proračunski nadzor kod izvanproračunskih fondova, trgovačkih
društava i drugih pravnih osoba u kojima država ima odlučujući utjecaj na
upravljanje, te kod pravnih i fizičkih osoba koje primaju sredstva iz proračuna
na temelju posebnih propisa, sudskih odluka i ugovora; obavlja nadzor
zakonitosti korištenja proračunskih sredstava jedinica lokalne i područne
(regionalne) samouprave te nadzor zakonitog i namjenskog korištenja sredstava
državnog proračuna koja su izravno ili neizravno doznačena navedenim jedinicama;
nadzire namjensko korištenje kreditnih sredstava s osnove jamstva države i
jedinica lokalne i područne (regionalne) samouprave, kao i zaduživanje i davanje
jamstava; poduzima mjere radi otklanjanja utvrđenih nezakonitosti i
nepravilnosti te nalaže mjere za poboljšanje stanja; koordinira zakonodavne,
upravne i operativne aktivnosti s ciljem zaštite financijskih interesa Europske
unije, te s tim u svezi neposredno surađuje s Europskim uredom za borbu protiv
prijevara (OLAF); sudjeluje u njihovim neposrednim inspekcijama i istragama,
podnosi odgovarajuće prijave nadležnim tijelima Republike Hrvatske i prati tijek
istražnih postupaka; zaprima, kontrolira i objedinjuje izvješća o
nepravilnostima koja dostavljaju imenovane osobe za nepravilnosti, vodi registar
nepravilnosti; vodi i ažurira očevidnik imenovanih osoba za nepravilnosti.

*3.1. Odjel za proračunski nadzor središnjih tijela državne uprave*

Odjel za proračunski nadzor središnjih tijela državne uprave nadzire korištenje
sredstava državnog proračuna u visini, za namjene i u vrijeme kako je propisano
državnim proračunom; nadzire da li se sredstva državnog proračuna koriste u
skladu sa zakonima i drugim propisima koji su u izravnoj ili neizravnoj vezi s
korištenjem proračunskih sredstava; obavlja pregled i provjeru računovodstvenih,
financijskih i ostalih poslovnih dokumenata središnjih tijela državne uprave,
proračunskih fondova, udruga čija je djelatnost od interesa za Republiku
Hrvatsku te drugih pravnih osoba koje se financiraju iz državnog proračuna;
prati i daje mišljenja na nacrte prijedloga zakona i drugih propisa koji imaju
utjecaj na pripremu i izvršavanje državnog proračuna.

*3.2. Odjel za proračunski nadzor izvanproračunskih korisnika, jedinica lokalne i
područne (regionalne) samouprave i primatelja sredstava iz državnog proračuna*

Odjel za proračunski nadzor izvanproračunskih korisnika, jedinica lokalne i
područne (regionalne) samouprave i primatelja sredstava iz državnog proračuna
nadzire da li izvanproračunski korisnici koriste sredstva državnog proračuna za
namjene i u visini kako je propisano državnim proračunom, odnosno u skladu sa
posebnim propisima; nadzire da li pravne i fizičke osobe koje primaju sredstva
iz državnog proračuna koriste navedena sredstva u skladu s poseb­nim propisima,
sudskim odlukama i ugovorima; nadzire zakonitost i namjensko korištenje
proračunskih sredstava ustanova i korisnika proračuna kojima se rashodi za
zaposlene i/ili materijalni rashodi osiguravaju u proračunu, nadzire zakonitost
korištenja proračunskih sredstava kod jedinica lokalne i područne (regionalne)
samouprave, a u odnosu na sredstva državnog proračuna doznačena jedinicama
lokalne i područne (regionalne) samouprave te provjerava da li se navedena
sredstva koriste zakonito i u skladu s namjenom za koju su doznačena.

3.2.1. Odsjek za proračunski nadzor izvanproračunskih korisnika i primatelja
sredstava iz državnog proračuna

Odsjek za proračunski nadzor izvanproračunskih korisnika i primatelja sredstava
iz državnog proračuna nadzire korištenje sredstava državnog proračuna za namjene
i u visini kako je propisano državnim proračunom; provjerava da li se sredstva
državnog proračuna koriste u skladu s posebnim propisima koji se odnose na
izvanproračunske fondove, trgovačka društva i druge pravne osobe u kojima država
ima odlučujući utjecaj na upravljanje, nadzire zakonitost i namjensko korištenje
proračunskih sredstava ustanova i korisnika proračuna kojima se rashodi za
zaposlene i/ili materijalni rashodi osiguravaju u proračunu te u tu svrhu
provjerava njihovu računovodstvenu, financijsku i ostalu poslovnu dokumentaciju;
nadzire da li pravne i fizičke osobe koje primaju sredstva iz državnog proračuna
koriste navedena sredstva u skladu s posebnim propisima, sudskim odlukama i
ugovorima.

3.2.2. Odsjek za proračunski nadzor jedinica lokalne i područne (regionalne)
samouprave

Odsjek za proračunski nadzor jedinica lokalne i područne (regionalne) samouprave
nadzire da li jedinice lokalne i područne (regionalne) samouprave koriste
proračunska sredstva u skladu sa zakonima i provedbenim propisima kojima se
uređuje planiranje i izvršavanje proračuna; nadzire zakonitost zaduživanja i
davanja jamstava jedinica lokalne i područne (regionalne) samouprave; nadzire
zakonitost materijalnog i financijskog poslovanja sukladno zakonima i drugim
propisima koji uređuju financiranje jedinica lokalne i područne (regionalne)
samouprave; provjerava da li se sredstva državnog proračuna doznačena jedinicama
lokalne i područne (regionalne) samouprave koriste zakonito i u skladu s
namjenom za koju su doznačena.

*3.3. Odjel za suzbijanje nepravilnosti i prijevara (AFCOS)*

Odjel za suzbijanje nepravilnosti i prijevara (AFCOS) koordinira zakonodavne,
upravne i operativne aktivnosti s ciljem zaštite financijskih interesa Europske
unije, te s tim u svezi neposredno surađuje s Europskim uredom za borbu protiv
prijevara (OLAF). S Europskim uredom za borbu protiv prijevara razmjenjuje
informacije o nepravilnostima i prijevarama; sudjeluje u njihovim neposrednim
inspekcijama i istragama; razmjenjuje informacije s drugim tijelima javne vlasti
u slučaju sumnje na nepravilnosti i prijevare u korištenju sredstava iz fondova
Europske unije, te podnosi odgovarajuće prijave nadležnim tijelima Republike
Hrvatske i prati tijek istražnih postupaka; surađuje s nadležnim tijelima u
izradi i provedbi Nacionalne strategije za suzbijanje prijevara; u suradnji s
Europskim uredom za borbu protiv prijevara razvija programe stručnog
usavršavanja zaposlenika institucija koje su uključene u zaštitu financijskih
interesa Europske unije i pruža organizacijsku potporu u njihovoj realizaciji;
zaprima, kontrolira i objedinjuje izvješća o nepravilnostima u upravljanju i
korištenju sredstava iz fondova Europske unije; odgovoran je za njihovo
prosljeđivanje Europskom uredu za borbu protiv prijevara i drugim nadležnim
tijelima Europske komisije u propisanim rokovima; vodi registar nepravilnosti.

**C) Uprava za upravljanje javnim dugom**

Uprava za upravljanje javnim dugom upravlja portfeljem jav­nog duga s obzirom na
izvore, ročnost, valutnu i kamatnu strukturu, temeljeno na strategiji
upravljanja javnim dugom te mjerama i instrumentima minimiziranja rizika i
troška otplate; priprema ugovore za kreditna zaduženja; obavlja poslove koji se
odnose na izdavanje vrijednosnih papira na domaćem i vanjskom tržištu; izrađuje
trogodišnju strategiju upravljanja državnim dugom i potiče razvoj domaćega
financijskog tržišta; vodi evidenciju duga, izdanih jamstava i zajmova te
priprema izvještaje o stanju javnog duga; provodi bonitetnu analizu tražitelja
državnih jamstava; ocjenjuje ponuđene uvjete zaduživanja i priprema prijedloge
odluka o izdavanju državnih jamstava; nadzire provedbu odluka o jamstvima te
otplate od strane krajnjih korisnika; obavlja i druge poslove koje odredi
ministar i glavni državni rizničar.

1. SEKTOR ZA UPRAVLJANJE JAVNIM DUGOM

Sektor za upravljanje javnim dugom obavlja poslove upravljanja domaćim i
vanjskim dugom s ciljem osiguranja potreba za financiranjem utvrđenih državnim
proračunom, nastojeći minimizirati troškove zaduživanja i održavati rizik na
prihvatljivoj razini; izrađuje trogodišnju strategiju upravljanja državnim
dugom; potiče razvoj domaćeg financijskog tržišta; priprema ugovore za kreditna
zaduženja; obavlja poslove koji se odnose na izdavanje vrijednosnih papira na
domaćem i inozemnom tržištu; analizira portfelj javnog duga s obzirom na
ročnost, rezidentnost, valutnu strukturu, instrumente i dužnika, predlažući
smjernice za strategiju upravljanja javnim dugom, te mjere i instrumente
minimiziranja rizika i troška otplate.

*1.1. Odjel za zaduživanja*

Odjel za zaduživanja obavlja poslove vezane za zaduživanje na domaćem i vanjskom
tržištu sukladno računu financiranja držav­nog proračuna; upravlja potrebama i
obavlja sve poslove vezane za zaduživanje (kratkoročno i dugoročno); analizira
tržište kapitala i moguće oblike i instrumente zaduživanja; priprema ugovore za
kreditna zaduženja; provodi postupak izdavanja vrijednosnih papira na domaćem i
inozemnom tržištu; surađuje s bankama investitorima, rejting agencijama i
ostalim financijskim institucijama; sudjeluje u izradi godišnjeg plana
zaduživanja; sudjeluje u izradi trogodišnje strategije upravljanja javnim dugom.

*1.2. Odjel za upravljanje javnim dugom i rizicima*

Odjel za upravljanje javnim dugom i rizicima izrađuje trogodišnju strategiju
upravljanja javnim dugom; postavlja standarde za mjerenje uspješnosti u
ostvarenju ciljeva postavljenih u strategiji; izrađuje godišnji plan
zaduživanja; analizira portfelj javnog duga s obzirom na izvore, ročnost,
valutnu i kamatnu strukturu; uspoređuje pokazatelje duga s utvrđenim
standardima; u suradnji s Odjelom za zaduživanje predlaže mjere usmjerene
djelotvornijem upravljanju javnim dugom; izrađuje zakonske i podzakonske propise
u dijelu zaduživanja i upravljanja javnim dugom; razvija strategiju upravljanja
rizikom; razvija metode kojima bi se smanjili troškovi otplate duga u skladu s
poboljšanjem upravljanja izloženošću rizicima; provodi kvantitativne analize i
modeliranja rizika; priprema izvještaje o upravljanju rizicima, uključujući
valutni rizik, rizik promjena kamatnih stopa i likvidnost.

*1.3. Odjel za evidenciju javnog duga*

Odjel za evidenciju javnog duga obavlja poslove evidentiranja javnog duga u
smislu stvaranja obveza po zaduživanju na domaćem i vanjskom tržištu te praćenja
i evidentiranja otplata po zaduživanjima; provodi evidenciju javnog duga prema
kriterijima ročnosti (kratkoročni, srednjoročni i dugoročni dug), rezidentnosti
(unutarnji i vanjski dug), valuti, vrsti kamatnih stopa (fiksne, varijabilne,
fiksne uz indeksaciju i sl.), prema instrumentima (trezorski zapisi, instrumenti
tržišta novca, obveznice, krediti, ostalo), dužniku (javni sektor, izvan javnog
sektora, financijske, nefinancijske institucije); dnevno prati aktivnosti kao
što su osiguranje plaćanja u ugovoreno vrijeme, nadzor nad stanjima dospjelih
neplaćenih obveza i druge aktivnosti vezane uz samu pripremu plaćanja; izrađuje
izvještaje o stanju javnog duga za potrebe internih i eksternih korisnika.

1.3.1. Odsjek za računovodstveno praćenje financijskih obveza

Odsjek za računovodstveno praćenje financijskih obveza izrađuje projekcije
otplata glavnice i kamate dospjelih financijskih obveza; vodi brigu o
dospijećima duga i prati tijek plaćanja; usklađuje evidencije s domaćim i
inozemnim bankama glede obračuna duga i njegova plaćanja.

1.3.2. Odsjek za evidenciju i izvještavanje o stanju javnog duga

Odsjek za evidenciju i izvještavanje o stanju javnog duga provodi evidencije u
sustavu javnog duga temeljem sklopljenih ugovora o zaduživanjima na domaćem i
vanjskom tržištu; izrađuje izvještaje za različite vrste korisnika – interne
(organizacijske jedinice unutar Ministarstva) i eksterne (Vladu Republike
Hrvatske, investitore, međunarodne organizacije, javnost), za različite namjene
– za potrebe statistike i analize, upravljanja likvidnošću, praćenja otplata, te
za različite strukture – prema valutnoj strukturi duga, prema kreditoru, vremenu
dospijeća, propisanoj ekonomskoj klasifikaciji.

2. SEKTOR ZA DRŽAVNA JAMSTVA

Sektor za državna jamstva provodi bonitetnu analizu tražitelja državnih
jamstava; ocjenjuje ponuđene uvjete zaduživanja te priprema prijedloge odluka o
izdavanju državnih jamstava; vodi registar izdanih jamstava; nadzire provedbu
odluka o jamstvima te izvršenje garantiranih obveza krajnjih korisnika.

*2.1. Odjel za izdavanje i evidenciju državnih jamstava*

Odjel za izdavanje i evidenciju državnih jamstava zaprima zahtjeve za izdavanje
državnog jamstva; priprema prijedloge Vladi Republike Hrvatske za izdavanje
suglasnosti za zaduženje ministarstvima i pravnim osobama u javnom sektoru i
izvan javnog sektora; izrađuje suglasnost tražitelju jamstva i kreditoru o
namjeri davanja državnog jamstva; provodi bonitetnu analizu tražitelja državnih
jamstava; ocjenjuje učinke novoga kreditnog zaduženja na ukupno poslovno stanje
tražitelja, uzimajući u obzir postojeće stanje zaduženosti; pribavlja i
analizira mišljenje nadležnih ministarstava o razvojnim promjenama i
restrukturiranju društva tražitelja jamstva, te ocjenu mogućnosti otplate
kredita; ocjenjuje ponuđene uvjete zaduživanja; koordinira poslove između banke
vjerovnika i korisnika kredita; priprema prijedloge odluka o izdavanju državnih
jamstava, uz nadzor njihova izdavanja; vodi registar izdanih jamstava; vodi
analitičke kartice komitenata; sudjeluje na izradi zakonskih i podzakonskih
propisa u području državnih jamstava i garancija; izrađuje kvartalne,
polugodišnje i godišnje izvještaje o izdanim jamstvima; surađuje s poslovnim
bankama i ostalim financijskim institucijama; surađuje s Hrvatskom narodnom
bankom.

*2.2. Odjel za naplatu državnih jamstava*

Odjel za naplatu državnih jamstava obavlja poslove kontrole stanja društva;
poziva dužnike na povrat sredstava; daje naloge za blokadu računa dužnika banci
ili drugoj financijskoj organizaciji ovlaštenoj za platni promet; provodi
regresne naplate po protestiranom jamstvu; provodi naplatu potraživanja po
Londonskom i Pariškom klubu; provodi naplatu potraživanja po kreditima
plasiranima preko Hrvatske banke za obnovu i razvitak; priprema i prati
realizaciju ugovora o obročnoj otplati; kontrolira evidencije o izvršenim
povratima na ime regresne naplate kod banaka i drugih financijskih organizacija
ovlaštenih za platni promet; obavlja poslove u svezi s prijavljivanjem
potraživanja u stečajnu masu za društva nad kojima je pokrenut stečajni
postupak; vodi poslove proizašle iz stečajeva banaka; obavlja poslove u svezi s
rješavanjem financijsko-pravnih odnosa s fizičkim i pravnim osobama proizašle iz
stečajeva banaka; surađuje s poslovnim bankama i ostalim financijskim
institucijama; surađuje s Poreznom upravom i trgovačkim sudovima.

**D) Sektor za razvoj i podršku sustavu Državne riznice**

Sektor za razvoj i podršku sustavu Državne riznice primjenom informatičkih
rješenja osigurava kontinuitet, stabilnost rada i potreb­nu razinu zaštite u
izvršavanju poslovnih procesa Državne riznice. Obavlja poslove projektiranja,
optimizacije, analize, unapređenja i standardizacije poslovnih procesa i
procedura unutar sustava Državne riznice i područnih riznica; poslove vezane uz
uspostavu teh­nološkog jedinstva cjelovitoga sustava Državne riznice i potpunu
integraciju informatičkog sustava Državne riznice s financijsko-informacijskim
sustavima svih tijela državne uprave; obavlja poslove upravljanja matičnim
podacima sustava Državne riznice; poslove vezane uz izvođenje informatičkih
projekata i optimizaciju postojećih informacijskih sustava; poslove aplikativne
i operativne podrške poslovnim procesima sustava Državne riznice; poslove
izobrazbe korisnika; pruža stručnu pomoć korisnicima; izrađuje korisničku
dokumentaciju; obavlja tehničko-operativne poslove na aplikacijama; poslove u
vezi s autorizacijom, sigurnošću i zaštitom podataka; sudjeluje u izradi
publikacija unutar Državne riznice; obavlja i druge poslove koje odredi glavni
državni rizničar.

1. ODJEL ZA RAZVOJ I IMPLEMENTACIJU PROJEKATA SUSTAVA DRŽAVNE RIZNICE

Odjel za razvoj i implementaciju projekata sustava Državne riznice obavlja
poslove projektiranja, optimizacije, analize i unapređenja poslovnog sustava
Državne riznice; izrađuje studije izvodljivosti; obavlja poslove pripremanja
projektnih zadataka i koordinaciju projekata; obavlja poslove uvođenja novih
tehnologija i implementacije suvremenih informatičkih rješenja; daje prijedloge
za razvoj novih aplikativnih rješenja i razvoj informatičke infrastrukture, te
za kontinuiranu nadogradnju sistemskog i aplikativnog softvera; obavlja
standardizaciju poslovnih procesa i procedura Državne riznice i financijskih
službi područnih riznica s ciljem poslovnog i tehnološkog jedinstva sustava
Državne riznice; usklađuje procese i procedure Državne riznice i područnih
riznica sukladno postojećim ISO normama; dizajnira korisničke role, surađuje na
poslovima sigurnosne politike sustava, te koordinira rad s vanjskim izvođačima
na uvođenju elektroničkog potpisa i PKI infrastrukture u informacijski sustav
Državne riznice.

2. ODJEL ZA INFORMATIČKU I OPERATIVNU PODRŠKU SUSTAVU DRŽAVNE RIZNICE

Odjel za informatičku i operativnu podršku sustavu Državne riznice osigurava
nesmetano odvijanje poslovnih procesa riznice primjenom razvijenih informatičkih
i aplikativnih rješenja; osigurava dostupnost i kontinuiranu raspoloživost
sustava Državne riznice na svim razinama od središnje riznice i područnih
riznica do krajnjih korisnika sustava; sudjeluje u poslovima prilagodbe i
uvođenja novih funkcionalnosti u sustav; obavlja kontrolu kvalitete i testiranje
novih aplikativnih rješenja i odobrava njihovo puštanje u produkcijski rad;
obavlja poslove upravljanja sustavom ovlaštenja (autorizacija) u IT sustavu
Državne riznice; obavlja poslove dodjele, održavanja i ukidanja prava pristupa
sustavu, te izrađuje potrebne propisnike; obavlja poslove nadzora korištenja
licenci i licencnih prava; prati rad vanjskih konzultanata kroz propisane
evidencije te koordinira rad vanjskih konzultanata i korisnika u obavljanju
operativnih poslova na postojećim aplikacijama; obavlja poslove operativne
podrške u procesima pripreme i izvršenja proračuna i javnog duga; surađuje na
pripremi specifičnih izvješća i simulacija za potrebe Vlade Republike Hrvatske i
Hrvatskog sabora; surađuje na izgradnji računovodstvenog sustava proračuna
temeljenog na preporukama međunarodnih organizacija (IFAC – PSC – Međunarodna
federacija računovođa) i međunarodnih financijskih institucija (IMF, WB);
koordinira povezivanje informacijskih sustava svih razina sustava Državne
riznice u cjelinu; koordinira uspostavu standarda razmjene podataka između
sustava Državne riznice i drugih informacijskih sustava u cilju uspostave
cjelovitog informacijskog sustava Državne riznice; organizira i provodi
izobrazbu korisnika sustava Državne riznice vezano uz poslovne procese,
korištenje aplikacija i informacijskog sustava Državne riznice; surađuje na
poslovima uvođenja elektroničkog potpisa u sustav; sudjeluje u izradi propisa te
u provođenju mjera sigurnosti i zaštite informatičke infrastrukture, aplikacija
i podataka; koordinira rad na uspostavi rezervnog sustava.

*2.1. Odsjek za edukaciju i pomoć korisnicima sustava Državne riznice*

Odsjek za edukaciju korisnika i pomoć korisnicima Državne riz­nice organizira i
provodi edukaciju korisnika sustava Državne riznice vezano uz poslovne procese,
korištenje aplikacije i informacijskog sustava Državne riznice; vodi evidenciju
djelatnika tijela državne uprave koji su prošli program edukacije i izdaje
potvrde o stupnju provedene edukacije; surađuje s drugim odjelima u pružanju
stručne pomoći korisnicima. Kreira i ažurira korisničku dokumentaciju te vodi
brigu o pravovremenoj dostavi i objavljivanju korisničke dokumentacije na
intranetu; obavlja poslove pomoći korisnicima u korištenju sustava i aplikacija
(poslovni help-desk); obavlja poslove prikupljanja, pohrane i analize najčešćih
grešaka, upita i prijedloga korisnika u cilju unapređenja rada sustava.

*2.2. Odsjek za produkciju i upravljanje sustavom ovlaštenja*

Odsjek za produkciju i upravljanje sustavom ovlaštenja osigurava kontinuitet
rada, dostupnost i raspoloživost sustava Državne riznice na svim razinama od
središnje riznice, područnih riznica do krajnjih korisnika sustava; sudjeluje u
poslovima prilagodbe i uvođenja novih funkcionalnosti u sustav u cilju
unapređenja dostupnosti i rada sustava; osigurava kontrolu kvalitete rada
cijelog sustava; obavlja poslove upravljana sustavom ovlaštenja (autorizacija) u
informacijskom sustavu Državne riznice; obavlja poslove dodjele, održavanje i
ukidanja prava pristupa sustavu, te izrađuje potrebne propisnike; obavlja
poslove nadzora korištenja licenci; prati rad vanjskih konzultanata kroz
propisane evidencije i koordinira rad vanjskih konzultanata i korisnika u cilju
osiguravanja kvalitete sustava; obavlja poslove operativne podrške drugim
ustrojstvenim cjelinama Riznice.

**E) Sektor za poslove Nacionalnog fonda**

Sektor za poslove Nacionalnog fonda organizira u skladu s propisima Europske
unije sve poslove financijskog upravljanja kako pretpristupnim programima
Europske unije tako i strukturnim i kohezijskim fondovima kada postanu dostupni
Republici Hrvatskoj, sukladno odredbama Memoranduma o suglasnosti o osnivanju
Nacionalnog fonda, pojedinim financijskim sporazumima za sve pretpristupne
programe i drugoj regulativi Europske unije; uspostavlja i provodi sustav
upravljanja i kontrole sredstava iz svoje nadležnosti; zaprima izvješća od
provedbenih agencija; organizira obavljanje stručnih i administrativnih poslova
za Nacionalnog dužnosnika za ovjeravanje; priprema prijedloge zakonskih akata iz
svoje nadležnosti; surađuje s ostalim institucijama uključenima u upravljanje
pretpristupnim fondovima; prati regulativu Europske komisije vezanu uz
pretpristupne programe dostupne Republici Hrvatskoj i zakonske propise Republike
Hrvatske.

1. ODJEL ZA FINANCIJSKO UPRAVLJANJE

Odjel za financijsko upravljanje otvara bankovne račune te provodi odredbe
ugovora s bankom; usklađuje bankovne račune; poduzima postupke za upravljanje
deponiranim sredstvima i kamatama; upravlja sredstvima na posebnim bankovnim
računima; usklađuje bankovne račune; upućuje zahtjeve za povlačenje sredstava od
Europske unije i sredstava s osnove sufinanciranja iz državnog proračuna i
drugih domaćih izvora; prenosi financijska sredstva na podračune provedbenih
agencija sukladno mehanizmima koji su utvrđeni posebnim financijskim
sporazumima; nadgleda i kontrolira jesu li sredstva sufinanciranja pravodobno
vrijeme osigurana te u skladu s financijskim i ostalim sporazumima.

2. ODJEL ZA FINANCIJSKE KONTROLE

Odjel za financijske kontrole provjerava dokumentaciju za otvaranje bankovnih
računa te za uspostavu i provođenje ugovora s bankom; osigurava pravilno
provođenje procesa usklađivanja bankovnih računa; kontrolira postupke
upravljanja deponiranim sredstvima i kamatama; provjerava zahtjeve za sredstvima
Europske unije i sredstvima s osnove sufinanciranja iz državnog proračuna i
drugih domaćih izvora; provjerava zahtjev za realokacijom sredstava u skladu s
odredbama financijskog sporazuma; provjerava zahtjeve provedbenih agencija za
sredstvima; provjerava rad provedbenih agencija; provjerava ispunjavaju li
provedbene agencije svoju obvezu izvještavanja; upravlja sustavom izvještavanja
Europske komisije (tzv. PERSEUS).

3. ODJEL ZA RAČUNOVODSTVENE POSLOVE

Odjel za računovodstvene poslove računovodstveno prati događaje koji se odnose
na Sektor, u skladu s propisima Europske unije, Memorandumom o suglasnosti o
osnivanju Nacionalnog fonda, Zakonom o proračunu i Zakonom o računovodstvu te u
skladu s drugim propisima Republike Hrvatske; prati knjigovodstveno
evidentiranje svih financijskih transakcija; kontrolira usklađivanje salda na
kontima glavne knjige; obavlja zaključna knjiženja; kontrolira računovodstvenu
dokumentaciju pripremljenu za knjiženje; kontrolira knjiženje prihoda i rashoda;
izrađuje financijske dokumente i izvješća; priprema financijski plan; priprema i
održava Računski plan koji se odnosi na poslove Sektora.

**F) Sektor za normativno-pravne poslove Državne riznice**

Sektor za normativno – pravne poslove Državne riznice izrađuje nacrt prijedloga
zakona o izvršavanju državnog proračuna, sudjeluje u izradi prijedloga drugih
propisa iz djelokruga Državne riznice u suradnji s ostalim ustrojstvenim
jedinicama; daje očitovanja na pravna pitanja iz djelokruga Državne riznice;
izrađuje upute koris­nicima u pitanjima iz djelokruga Državne riznice; daje
mišljenja na nacrte prijedloga zakona i drugih propisa; u suradnji s Odjelom za
analize fiskalnog kapaciteta jedinica lokalne i područne (regionalne) samouprave
izrađuje smjernice, naputke i podzakonske propise za pripremu proračuna jedinica
lokalne i područne (regionalne) samouprave u skladu sa zakonom i projekcijom
fiskalne politike; u suradnji s Odjelom za analize fiskalnog kapaciteta jedinica
lokalne i područne (regionalne) samouprave izrađuje pravne akte koji uređuju
sustav financiranja decentraliziranih funkcija i sustav fiskalnog izravnanja za
realizaciju minimalnih standarda te izrađuje propise i podzakonske akte u dijelu
financiranja jedinica lokalne i područne (regionalne) samouprave; pruža pravnu i
stručnu pomoć u provedbi postupaka javne nabave za potrebe Državne riznice te
pri izradi ugovora iz djelokruga Državne riznice; daje očitovanja na predstavke
i pritužbe građana iz djelokruga Državne riznice; surađuje s drugim tijelima a
posebice s Državnim odvjetništvom Republike Hrvatske u postupku zaštite interesa
Republike Hrvatske; pruža stručnu pravnu pomoć ostalim unutarnjim ustrojstvenim
jedinicama Državne riznice; daje očitovanja i upute za postupanje u sudskim
sporovima na zahtjev Državnog odvjetništva Republike Hrvatske; obavlja i druge
poslove koje odredi glavni državni rizničar.

1. ODJEL ZA NORMATIVNE POSLOVE

Odjel za normativne poslove izrađuje nacrt prijedloga zakona o izvršavanju
državnog proračuna, sudjeluje u izradi prijedloga drugih propisa iz djelokruga
Državne riznice u suradnji s ostalim ustrojstvenim jedinicama; daje mišljenje na
nacrte prijedloga zakona i drugih propisa; u suradnji s Odjelom za analize
fiskalnog kapaciteta jedinica lokalne i područne (regionalne) samouprave
izrađuje smjernice, naputke i podzakonske propise za pripremu proračuna jedinica
lokalne i područne (regionalne) samouprave u skladu sa zakonom i projekcijom
fiskalne politike; u suradnji s Odjelom za analize fiskalnog kapaciteta jedinica
lokalne i područne (regionalne) samouprave izrađuje pravne akte koji uređuju
sustav financiranja decentraliziranih funkcija i sustav fiskalnog izravnanja za
realizaciju minimalnih standarda te izrađuje propise i podzakonske akte u dijelu
financiranja jedinica lokalne i područne (regionalne) samouprave.

2. ODJEL ZA PRAVNE POSLOVE

Odjel za pravne poslove pruža pravnu i stručnu pomoć u proved­bi postupaka javne
nabave za potrebe Državne riznice te pri izradi ugovora iz djelokruga Državne
riznice; daje očitovanja na predstavke i pritužbe građana iz djelokruga Državne
riznice; daje očitovanja na pravna pitanja iz djelokruga Državne riznice;
izrađuje upute korisnicima u pitanjima iz djelokruga Državne riznice; surađuje s
drugim tijelima a posebice s Državnim odvjetništvom Republike Hrvatske u
postupku zaštite interesa Republike Hrvatske; pruža stručnu prav­nu pomoć
ostalim unutarnjim ustrojstvenim jedinicama Državne riznice; daje očitovanja i
upute za postupanje u sudskim sporovima na zahtjev Državnog odvjetništva
Republike Hrvatske.«.

Članak 4.

Podnaslov iznad članka 20., članak 20. i članak 21. brišu se.

Članak 5.

U članku 56. stavku 1. riječi: »s položajem pomoćnika ministra« brišu se.

Članak 6.

U članku 87. stavku 1. riječi: »s položajem pomoćnika ministra« brišu se.

Članak 7.

U članku 94. stavak 2. mijenja se i glasi:
»Ministar financija određuje koji će ga od državnih tajnika u Ministarstvu
zamjenjivati u slučaju odsutnosti ili spriječenosti.«.

Članak 8.

U tabelarnom prikazu okvirnog broja državnih službenika i namještenika smanjuje
se ukupni broj državnih službenika i namještenika potrebnih za obavljanje
poslova iz djelokruga Ministarstva financija.
Novi raspored okvirnog broja državnih službenika i namještenika potrebnih za
obavljanje poslova iz djelokruga Državne riznice utvrđuje se u tablici koja je
sastavni dio ove Uredbe i koja se ne objavljuje u »Narodnim novinama«.

Članak 9.

Ministar financija, uz prethodnu suglasnost Središnjeg državnog ureda za upravu,
uskladit će Pravilnik o unutarnjem redu Ministarstva financija s odredbama ove
Uredbe, u roku 30 dana od dana njezina stupanja na snagu.

Članak 10.

Ova Uredba stupa na snagu osmog dana od dana objave u »Narodnim novinama«.

Klasa: 023-03/08-01/04
Urbroj: 5030120-08-1
Zagreb, 31. siječnja 2008.

Predsjednik
**dr. sc. Ivo Sanader**, v. r.

Uredba, NN 14/2008-423
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)